**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 07.11.2023 ora 08.00 – 08.11.2023, ora 08.00**

#### **I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 08.11.2023, ora 08.00**

**RÂURI:**

**Debitele au fost în creștere,** pe râurile din bazinele hidrografice: Vișeu, Iza, Tur, Someșul Mare, Someș și Lăpuș, ca urmare a precipitațiilor căzute în interval și propagării.

Pe râurile din bazinele hidrografice: Someșul Mic, Crasna, Barcău, Crișuri, Mureș, Bega Veche, Bega, Timiș, Bârzava, Moravița, Caraș, Nera și Cerna, debitele au fost în scădere și relativ staționare pe celelalte râuri din țară.

Creșteri mai însemnate de niveluri și debite, s-au înregistrat și pe unele râuri din Transilvania și Banat, datorită precipitațiilor căzute în interval, sub formă de aversă.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (peste normalele lunare) pe râurile din bazinele hidrografice: Vişeu, Iza, Someşul Mare, Crișul Repede, Bârzava, bazinele superioare ale Mureșului, Bistriței și mai mici (sub 30%) pe râurile din bazinele hidrografice: Tazlău, Rm. Sărat, Bârlad, Jijia și pe afluenții din bazinul inferior al Jiului, pe unii afluenți din bazinul inferior al Oltului și pe unele râuri din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în general staționare,** exceptând râurile din bazinele hidrografice: Vișeu, Iza, Tur, Someșul Mare, Someș, Lăpuș și bazinele superioare ale Mureșului, Oltului și Bistriței, unde vor fi în creștere ca urmare a precipitațiilor prognozate și propagării.

Pe râurile din bazinele hidrografice: Someșul Mic, Crasna, Barcău, Crișuri, Bega Veche, Bega, Timiș, Bârzava, Moravița, Caraș, Nera, Cerna și bazinul mijlociu și inferior al Mureșului, debitele vor fi în scădere.

Sunt posibile creșteri de niveluri și debite pe râurile din zonele de deal și munte, cu probabilitate mai mare pe cele din nordul, centrul, sudul și estul țării, ca urmare a precipitațiilor prognozate, sub formă de aversă, izolat mai însemnate cantitativ.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNARE:**

**Debitul la intrarea în țar****ă (secțiunea Baziaș) în** **intervalul 07.11 – 08.11.2023** **a fost în creștere având valoarea de** **5100 m3/s,** peste media multianuală a lunii **noiembrie (4650 m3/s).**

În aval de Porţile de Fier debitele au fost în creștere.

**Debitul la intrarea în țară (secțiunea Baziaș) va fi în creștere (5300 m3/s).**

În aval de Porțile de Fier debitele vor fi în creştere.

**2.** **Situaţia meteorologică în intervalul 07.11.2023, ora 08.00 – 08.11.2023, ora 08.00**

**În ţara,** valorile termice s-au menținut peste cele specifice datei în aproape toată țara, cu cele mai mari abateri în est și în sud (8...10 grade). Pe parcursul zilei, cerul a fost variabil și izolat a plouat slab, mai ales în vestul și nord-vestul teritoriului.

Începând din orele serii, nebulozitatea s-a extins treptat și a plouat în Banat, Crișana, Maramureș, cea mai mare parte a Transilvaniei, local în Oltenia și izolat în Moldova și Muntenia. Cantitățile de apă au depășit izolat 15 l/mp. Vântul a suflat slab și moderat, cu intensificări temporare în zona montană înaltă, unde rafalele au atins 55...65 km/h. Temperaturile maxime s-au situat între 12 grade la Târgu Lăpuș și Toplița și 23 de grade la Giurgiu, București-Filaret, Călărași, Oltenița, Fetești și Cernavodă, iar la ora 6 se înregistrau valori termice cuprinse între 3 grade la Toplița și Întorsura Buzăului și 17 grade la Sulina, Sfântu Gheorghe-deltă și Constanța-dig. Dimineața și noaptea, pe alocuri s-a format ceață.

*OBSERVAȚII - de ieri dimineață de la ora 6 a fost în vigoare 1 atenționare cod galben pentru fenomene meteorologice periculoase imediate.*

**La Bucureşti,** vremea a fost frumoasă, iar valorile termice s-au menținut mult peste cele specifice datei. Cerul a fost variabil, iar vântul a suflat slab până la moderat. Temperatura maximă a fost de 21 de grade la Băneasa, 22 de grade la Afumați și 23 de grade la Filaret, iar la ora 6 se înregistrau 5 grade la Băneasa, 7 grade la Afumați și 8 grade la Filaret.

**3. Prognoza meteorologică în intervalul 08.11.2023, ora 08.00 – 09.11.2023, ora 08.00**

**În ţara,** valorile termice vor scădea față de ziua anterioară în cea mai mare parte a țării. Cerul va avea înnorări și va ploua, mai ales pe parcursul zilei și seara, în nord, în centru, local în sud și est și izolat în vest. La munte, la altitudini în general de peste 1500 m, vor fi și precipitații sub formă de lapoviță și ninsoare. Izolat cantitățile de apă vor depăși 10...15 l/mp. Vântul va sufla slab și moderat, cu ușoare intensificări în zona montană, cu viteze mai mari în zona înaltă, unde se vor depăși 70...80 km/h. Temperaturile maxime se vor încadra în general între 12 și 22 de grade, iar cele minime vor fi cuprinse între 0 grade în depresiuni și 11 grade pe litoral. Pe arii restrânse, dimineața și noaptea, se va forma ceață.

**La Bucureşti,** vlorile termice vor fi în scădere față de intervalul anterior. Temperatura maximă va fi de 17...18 grade, iar cea minimă de 4...7 grade. Cerul va fi mai mult noros pe parcursul zilei și seara când trecător va ploua slab, apoi va deveni variabil. Vântul va sufla slab și moderat. În orele dimineților vor fi condiții de ceață.

###### **II. CALITATEA APELOR**

2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

Nu au fost semnalate evenimente deosebite.

###### **III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor;

- S.C. APAVITAL S.A. Iași prin reducerea debitelor la sursa r. Bahlui – ac. Parcovaci corespunzător treptei II de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

***Administraţia Bazinală de Apă Buzău-Ialomiţa***

Ca urmare a scăderii debitului fluviului Dunărea din ultima perioada, precum și a prognozei hidrologice a debitelor medii zilnice, începând cu data de 22.09.2023 s-a trecut la aplicarea fazei de atenționare/avertizare pentru sectorul 6.1 Chiciu-Vadu Oii și sectorul 6. Chiciu-Vadu Oii (amonte Chiciu). Începând cu data de 25.07.2023 s-a trecut la aplicarea fazei de atenționare/avertizare și pentru sectoarele: 4 Brăila – Galați - PH Brăila, 5.1 Vadu Oii – Brăila - PH Vadu Oii și 5.2 Braț Măcin – PH Smârdan.

***Administraţia Bazinală de Apă Jiu***

Începând cu data de 17.05.2022 a fost oprită alimentarea cu apă a Barajului Valea de Pești, din Priza Câmpu lui Neag (Buta), pentru efectuarea lucrărilor de înlocuire a conductei Buta-Baraj.

**DIRECȚIA COMUNICARE**